Z A P I S N I K

## 6. redne seje UO, ki je bila v prostorih društva upokojencev Gorje, dne 20. 11. 2023, s pričetkom ob 19.00 uri.

PRISOTNI :

Člani UO: Zoran Kobal, , Danica Cerkovnik, Mojca Ratek, Zdravko Zalokar

Referentke: Lojzka Taler, Anica Frčej, Marija Ulčar, Darinka Lipovec, Zdenka Repe, Silva Jan

Članica Nadzornega odbora: Francka Korošec.

Upravičeno odsotni: Danica Mandeljc, Štefka Zalokar, Danica Ambrožič.

S pozdravom navzočih, je predsednik društva pričel 6. redno sejo UO. Po pregledu prisotnosti je bila sprejeta ugotovitev, da je Upravni odbor sklepčen in lahko prične z delom.

V sprejem in potrditev je bil predlagan Dnevni red:

Dnevni red:

1. Potrditev zapisnika 5. redne seje UO.

2. Obravnava nomotehničnih popravkov statuta.

3. Razno.

**Sklep:** **Predlagani Dnevni red je bil soglasno sprejet.**

AD / 1

V nadaljevanju je predsednik predstavil realizacijo zapisnika 5. redne seje UO:

* Dogodek Kolesarjenje v Krmo in balinarski turnir v kegljanju v Rčici je bil uspešno realiziran.
* Realizirano je bila tudi udeležba na srečanju upokojencev Gorenjske v Termah Snovik, ki ga je pripravila PZDU Gorenjske
* Izveden je bil izlet v Bosno, martinovanje pa je zaradi slabega interesa odpadlo.
* uspešno je bil izveden tudi pohod v Kranjsko dolino in Srečanje za starejše nad 80 let, ki smo ga v sodelovanju z KORK Gorje pripravili v Gorjanskem domu.

Predsednik se je zahvalil vsem, ki so pripomogli k uspešni izvedbi.

**Sklep: Glede na realizacijo glavnine načrtovanih aktivnosti je bil zapisnik 5. redne seje soglasno potrjen.**

AD / 2

Predsednik je predstavil dokument številka 215-50/2023-6239-4, ki smo ga prejeli s strani Upravne enote Radovljica in se nanaša na odpravo pomanjkljivosti zahteve za registracijo spremembe temeljnega akta sprejetega na Zboru članov 2. 3. 2023, ki smo ga vložili v reševanje 20. 3. 2023. Ker smo v skladu z 20. členom Zakona o društvih predložili le prečiščeno besedilo temeljnega akta, ne pa tudi seznam sprememb in dopolnitev vseh določb členov statuta, ki so bile obravnavane, je potrebno podati tudi te.

**Slep:** **Do izteka 15 dnevnega roka tajnica društva dokument skupaj s preostalo dokumentacijo posreduje na Upravno enoto Radovljica.**

**Sklep je bil soglasno sprejet.**

Opozorjeni smo bili tudi, na nekatere manjše nomotehnične uskladitve in popravke, ki se nanašajo na spremenjen 46. člen Statuta. V 46. členu smo podali predlog za spremembo tako, da smo obstoječemu tekstu, ki se je glasil:

Če Zbor članov ne sklene drugače, preidejo pravice in obveznosti DU na Občino Gorje.

v drugem odstavku vrinili besedilo:

* oziroma v sklepu ne določi naslednika premoženja in ga tudi na podlagi določb temeljnega akta ni mogoče določiti.

Obstoječi tekst 46. člena se je tako po novem glasil:

Če Zbor članov ne sklene drugače, oziroma v sklepu ne določi naslednika premoženja in ga tudi na podlagi določb temeljnega akta ni mogoče določiti, preidejo pravice in obveznosti DU na Občino Gorje.

Ker je že dikcija 46. člena iz leta 2019 v neskladju z 9. in 38. členom Zakona o društvih (v kolikor se zakon od leta 2019 ni spreminjal v teh določbah) in smo vrinili le zgoraj navedeno dikcijo je potrebno člen uskladiti z zakonodajo, saj se v skladu z določbami omenjenih členov na prevzemnika prenese le preostanek premoženja. Pravice in obveznosti društva se prenesejo na pravnega naslednika le v primeru pripojitve oz. spojitve društva. Glede na navedeno je podan na glasovanje predlog novega teksta besedila drugega odstavka 46. člena Statuta, ki se glasi:

Če Zbor članov ne sklene drugače, oziroma v sklepu ne določi naslednika premoženja in ga tudi na podlagi določb temeljnega akta ni mogoče določiti, preide preostanek premoženja DU na Občino Gorje.

**Sklep: Besedilo člena je bilo soglasno sprejeto**

Nadalje smo bili opozorjeni tudi, da smo v končnih določbah navedli, da gre za prenehanje statuta sprejetega v letu 2019, iz zapisnika Zbora članov pa je razvidno, da gre le za spremembe, zato je potrebno v čistopisu popraviti določbe v uvodu (glavi) in končnih določbah.

1. Glede na poziv za odpravo pomanjkljivosti se predlaga nov tekst besedila v glavi in sicer:

Na podlagi 9. in 20. člena Zakona o društvih (ZDru-1, Uradni list RS, št. 64/11) je Zbor članov društva upokojencev Gorje, na rednem letnem zasedanju dne 2. 3. 2023 sprejel spremembe in dopolnitve Statuta Društva upokojencev Gorje sprejetega na zasedanju Zbora članov 21. 6. 2019 in 15. 10. 2019, ki se v čistopisu glasijo:

**Sklep: Besedilo člena je bilo soglasno sprejeto**

Glede na poziv za odpravo pomanjkljivosti se predlaga nov tekst besedila 46. člena (Prehodne in končne določbe), ki se glasi:

S potrditvijo tega čistopisa statuta s strani pristojnega organa se določbe sprememb in dopolnitev tudi dejansko uporabljajo.

**Sklep: Besedilo člena je bilo soglasno sprejeto**

AD / 3

* Predsednik je povedal, da so bile oddane prošnje za donacije društvu na katerega se je odzvalo le podjetje Elmont Bled. Sredstva bodo namenjena za realizacijo načrtovanih aktivnosti s katerimi želimo starejšim osebam na eni strani pomagati ohranjati aktivno, zdravo, samostojno ter dostojno življenje v domačem okolju ter spodbujati socialno vključenost vseh generacij v lokalnem okolju.
* Izpostavljeno je bilo vprašanje praporščaka. Povedano je bilo, da glede na Pravilnik o praporu društva upokojencev Gorje praporščak ne sodeluje več na pogrebnih slovesnostih. Za vse ostale slovesnosti v okviru proslav pa bo sodelovanje praporščaka zagotovljeno.
* Predsednik je izpostavil vprašanje, če bi v decembru pripravili srečanje oziroma druženje v prostorih društva s katerim bi zaključili leto 2023. Prisotni so se strinjali in dogovorili datum srečanja in sicer 20. 12. 2023 ob 17 uri.

Seja je bila zaključena ob 20.00 uri.

Zapisnikar Predsednik društva

Mojca Ratek Zoran Kobal